CELEX ID: 32012D0226
Publication Date: 2012-04-23

Document Text:
KOMISJONI OTSUS,
23. aprill 2012,
raudteesüsteemiga seotud ühiste ohutuseesmärkide teise komplekti kohta
(teatavaks tehtud numbri C(2012) 2084 all)
(EMPs kohaldatav tekst)
(2012/226/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta direktiivi 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv), (1) eriti selle artikli 7 lõike 3 teist lõiku,
ning arvestades järgmist:
(1)
Komisjon andis Euroopa Raudteeagentuurile (edaspidi „agentuur”) direktiivi 2004/49/EÜ kohaselt volituse koostada ühiste ohutuseesmärkide kavand ja sellekohane ühiste ohutusmeetodite kavand aastateks 2011-2015. Agentuur esitas komisjonile oma soovitused kavandatavate ühiste ohutuseesmärkide teise komplekti kohta. Käesoleva otsuse aluseks on agentuuri soovitus.
(2)
Vastavalt metoodikale, mis kehtestati komisjoni 5. juuni 2009. aasta otsusega, milles käsitletakse ohutuseesmärkide saavutamise hindamiseks ettenähtud ühise ohutusmeetodi vastuvõtmist vastavalt Euroopa Parlamendi ja nõukogu direktiivi 2004/49/EÜ artiklile 6, (2) ning selleks, et kehtestada kooskõlas direktiiviga 2004/49/EÜ ühiste ohutuseesmärkide esimene ja teine komplekt, on riiklike kontrollväärtuste abil vaja kvantitatiivselt kindlaks teha liikmesriikide raudteesüsteemide ohutustase. Otsuses 2009/460/EÜ esitatud määratluse kohaselt on riiklik kontrollväärtus viiteväärtus, millega väljendatakse raudtee riskikategooria aktsepteeritavat taset asjaomases liikmesriigis. Kui riiklik kontrollväärtus on suurem kui metoodika alusel arvutatud vastav ühine ohutuseesmärk, on riski suurim aktsepteeritav tase liikmesriigis vastav ühine ohutuseesmärk, mis tuletatakse riiklikust kontrollväärtusest vastavalt otsuse 2009/460/EÜ lisa punktis 2.2 esitatud metoodikale.
(3)
Ühiste ohutuseesmärkide esimese komplekti väärtused, mis arvutati 2004.-2007. aasta andmete alusel, esitati komisjoni 19. juuli 2010. aasta otsuses 2010/409/EL Euroopa Parlamendi ja nõukogu direktiivi 2004/49/EÜ artiklis 7 osutatud ühiste ohutuseesmärkide kohta (3).
(4)
Direktiiviga 2004/49/EÜ nähakse ette selliste ühiste ohutuseesmärkide teine komplekt, mis peaksid põhinema ühiste ohutuseesmärkide esimesest komplektist ja kõnealuste eesmärkide rakendamisest saadud kogemustel. See peaks peegeldama eelisvaldkondi, kus ohutust tuleb veelgi suurendada. Ühiste ohutuseesmärkide teise komplekti väärtuste arvutamisel on võetud aluseks 2004.-2009. aasta andmed, mille liikmesriigid on esitanud Eurostatile kooskõlas Euroopa Parlamendi ja nõukogu 16. detsembri 2002. aasta määrusega (EÜ) nr 91/2003 raudteeveo statistika kohta (4). Need on arvutatud otsuse 2009/460/EÜ lisa punktides 2.1.1 ja 2.3.1 esitatud meetodil.
(5)
Pärast ühiste ohutuseesmärkide esimese komplekti avaldamist 2010. aasta juulis ei ole olnud küllaldaselt aega piisavate kogemuste omandamiseks, et riskikategooriaid muuta. Seepärast jäävad riskikategooriad samaks nagu ühiste ohutuseesmärkide esimese komplekti puhul. Võttes arvesse raudteeliikluses toimunud õnnetuste ja surmajuhtumite arvu, on kaks põhilist riskikategooriat raudtee territooriumil loata viibivad isikud (60 % surmajuhtumitest) ja raudteeületuskoha kasutajad (29 % surmajuhtumistest).
(6)
Ühiste ohutuseesmärkide teise komplekti väärtused hõlmavad liidu raudteesüsteemi tervikuna. Puuduvad andmed selle kohta, et ühised ohutuseesmärgid oleksid arvutatud raudteesüsteemi eri osade kohta, nagu on sätestatud direktiivi 2004/49/EÜ artikli 3 punktis e. Kõnealuse sätte määratluse kohaselt on ühised ohutuseesmärgid minimaalsed ohutustasemed, mis tuleb saavutada raudteesüsteemi eri osades (näiteks tavaraudteesüsteem, kiirraudteesüsteem, pikad raudteetunnelid või üksnes kaubaveoks kasutatavad liinid) ja süsteemis tervikuna, väljendatuna aktsepteeritava riskitaseme näitajates. Praegu ei ole otstarbekas välja töötada ühiseid ohutuseesmärke kõnealuste raudteesüsteemiosade jaoks, kuna puuduvad ühtlustatud ja usaldusväärsed andmed liikmesriikide raudteesüsteemi osade ohutustaseme kohta. Samas on siiski asjakohane ühiste ohutuseesmärkide teine komplekt vastu võtta.
(7)
Otsus 2010/409/EL tuleks seetõttu asendada käesoleva otsusega.
(8)
Käesoleva otsusega ettenähtud meetmed on kooskõlas direktiivi 2004/49/EÜ artikli 27 lõikes 1 osutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese ja mõisted
Käesoleva otsusega kehtestatakse kooskõlas direktiiviga 2004/49/EÜ ja otsusega 2009/460/EÜ raudteesüsteemi ühiste ohutuseesmärkide teine komplekt.
Käesoleva otsuse kohaldamisel kasutatakse direktiivis 2004/49/EÜ, määruses (EÜ) nr 91/2003 ja otsuses 2009/460/EÜ sätestatud mõisteid.
Artikkel 2
Riiklikud kontrollväärtused
Liikmesriikides ja ühiste ohutuseesmärkide arvutamisel kasutatavate eri riskikategooriate puhul kehtivad riiklikud kontrollväärtused on esitatud lisa 1. osas.
Artikkel 3
Ühised ohutuseesmärgid
Eri riskikategooriate puhul kehtivad ühiste ohutuseesmärkide teise komplekti väärtused, mis hõlmavad kogu raudteesüsteemi, on esitatud lisa 2. osas.
Artikkel 4
Kehtetuks tunnistamine
Otsus 2010/409/EL tunnistatakse kehtetuks.
Artikkel 5
Adressaadid
Käesolev otsus on adresseeritud liikmesriikidele.
Brüssel, 23. aprill 2012

EuroVoc Classification:
Level 1: 100154
Level 2: 100239
100237
100238
Level 3: 2494
2181
4539
All Concepts: 2350
4033
4511
4514